സിഐ എവിടെ? പൊലീസിനെ ഞെട്ടിച്ച് വീണ്ടും സുരേഷ് ഗോപി കൊരട്ടി ജനമൈത്രി പൊലീസിന്റെ പൊതിച്ചോര് പദ്ധതിയ്ക്ക് എംപിയും സിനിമ നടനുമായ സുരേഷ് ഗോപി അഭിനന്ദനം. കൊരട്ടി പൊലീസ് നടപ്പാക്കുന്ന പാഥേയം എന്ന പൊതിച്ചോര് പദ്ധതിയെ കുറിച്ച് കേട്ടറിഞ്ഞെത്തിയ എംപി പരിപാടിയുടെ ആസുത്രകനായ സിഐയ്ക്ക് പൊന്നാട കൈമാറി. കൊരട്ടി ജംക്ഷനിലാണ് ജനമൈത്രി പൊലീസ് പാഥേയം എന്ന പേരില് പൊതിച്ചോര് പദ്ധതി നടത്തുന്നത്. പൊലീസ് ഒരുക്കിയ ഷെല്ഫില് ആര്ക്കും പൊതിച്ചോറുകള് വയ്ക്കാം, വിശക്കുന്നവര്ക്ക് സൗജന്യമായി തന്നെ പൊതികള് കൊണ്ടുപോകുകയും ചെയ്യാം. ഈ സംവിധാനത്തെ കുറിച്ച് കേട്ടറിഞ്ഞ് എത്തിയ സുരേഷ് ഗോപി ഷെല്ഫില് ഒരു ഭക്ഷണപൊതി വയ്ക്കുകയും ചെയ്തു. പിന്നാലെയാണ് അദ്ദേഹം സിഐയെ തിരക്കിയത്. സിഐ എവിടെ എന്ന സുരേഷ് ഗോപിയുടെ ചോദ്യം സല്യൂട്ട് വിവാദത്തെ ഓര്മ്മിപ്പിച്ചെങ്കിലും ഇത്തവണ അഭിനന്ദിക്കാനായിരുന്നു അദ്ദേഹം ഇടപെട്ടത്. സിഐ സ്റ്റേഷനില് യോഗത്തിലാണെന്ന് എസ്ഐ എം.വി തോമസ് പറഞ്ഞു. അപ്രതീക്ഷിത സന്ദര്ശനമായതിനാലാണ് എസ്എച്ച്ഒ കൂടിയായ അരുണ് എത്താതിരുന്നതെന്നും എംപിയെ അറിയിച്ചു. ഇതോടെ സിഐ ബികെ അരുണിനായി സുരേഷ് ഗോപി കയ്യില് കരുതിയ പൊന്നാട എസ്ഐയെ ഏല്പിക്കുകയും ചെയ്തു. ഇതിന്റെയെല്ലാം ആള് അദ്ദേഹമല്ലേ, ഇത് അദ്ദേഹത്തിനുള്ളതാണ്, എന്ന പ്രതികരണത്തോടെ ആയിരുന്നു സുരേഷ് ഗോപിയുടെ ഇടപെടല്.